## Naputak za rad ovlaštenog mjeritelja kod ovjeravanja mjerila

### NN 11/2006 (30.1.2006.), Naputak za rad ovlaštenog mjeritelja kod ovjeravanja mjerila

# DRŽAVNI ZAVOD ZA MJERITELJSTVO

**291**

Temeljem članka 17. Zakona o sustavu državne
uprave (»Narodne novine«, br. 190/03 – pročišćeni
tekst), vezano uz članak 21. stavak 5. Zakona o mjeriteljstvu (»Narodne
novine«, br. 163/03), ravnatelj Državnog zavoda za
mjeriteljstvo donosi

## NAPUTAK

### ZA RAD OVLAŠTENOG MJERITELJA KOD OVJERAVANJA MJERILA

I.

Ovim se naputkom za rad utvrđuje način rada
ovlaštenog mjeritelja (u daljem tekstu »mjeritelj«) kod ovjeravanja mjerila.

Ovjeravanje mjerila obavlja se po važećim
napucima za ispitivanje kojima se utvrđuje udovoljava li mjerilo mjeriteljskim
zahtjevima propisanim za tu vrstu mjerila i tipnom
odobrenju za to mjerilo. Napucima su određeni obrasci izvješća o ispitivanju.
Ukoliko nije određen oblik izvješća, izvješće mora biti prema važećoj Naredbi o
vrsti, obliku i načinu postavljanja državnih ovjernih
oznaka.

Ovjeravaju se mjerila koja imaju tipno odobrenje i kada su ispunjeni propisani mjeriteljski
uvjeti. Ako je važenje tipnog odobrenja isteklo,
mjerilo se može ovjeriti samo ako se obavlja redovna ovjera u važećem ovjernom roku. Mjerila, koja po posebnom odobrenju
ravnatelja ne moraju imati tipno odobrenje (stavak 5.
članka 21. Zakona o mjeriteljstvu, NN 163/03), mogu se ovjeravati ako
udovoljavaju mjeriteljskim zahtjevima.

Kod ovjeravanja mjerila upotrebljavaju se radni
etaloni koji imaju potvrđenu sljedivost.

Mjerila koja se podnose na ovjeravanje trebaju
biti pripremljena i u stanju za ispitivanje koje je propisano odgovarajućim
naputkom za ispitivanje pojedine vrste mjerila, kako slijedi:

a) servisirana ili popravljana mjerila u uporabi
moraju imati naljepnicu »SERVISIRANO«, moraju biti zaštićena od neovlaštenog
podešavanja odnosno mogu biti isključena iz uporabe (onemogućena uporaba) –
odstupanja od istog treba upisati pod napomenu u radni nalog ili ako je
potrebno kao dodatak radnom nalogu;

b) svako podešavanje mjeriteljskih značajki –
usklađivanje s mjeriteljskim zahtjevima koji su propisani odgovarajućim
pravilnicima, smatra se ponovnim ispitivanjem koje se kao takvo i naplaćuje;

c) ukoliko podešavanje traje dulje od 15 minuta,
obračunava se i naknada za čekanje prema važećoj Naredbi o naknadama za
obavljanje mjeriteljskih poslova, s tim da se podaci o potrebnim radnjama
upisuju pod napomenu u radni nalog ili ako je potrebno kao dodatak radnom
nalogu.

Za obavljanje ovjeravanja mjerila mjeritelji
moraju imati radni nalog. Za obavljanje ispitivanja i ovjere mjerila u
laboratorijima Odsjeka mjeriteljskih poslova stranaka koje nisu unaprijed
poslale zahtjev, »Podnositelj zahtjeva« na radnom nalogu je Laboratorij Odsjeka
mjeriteljskih poslova (odnosno određeni laboratorij) i sve radnje za te stranke
se vežu uz takav radni nalog, a stranke naknadu plaćaju gotovinski uplatnicom
prije ispitivanja. U radni se nalog unose podaci o broju mjerila za
ovjeravanje. Mjeritelj ispituje i ovjerava mjerila koja su navedena na radnom
nalogu, a za mjerila koja su pripremljena za ovjeravanje nakon podnošenja
zahtjeva mora dobiti suglasnost nadležnog rukovoditelja (telefonom, faksom i sl.).

Ispitivanju se može pristupiti samo ako su
zadovoljeni mjeriteljski uvjeti, te ako su poznati svi podaci o mjerilu,
vlasniku i etalonskoj opremi koji se unose u odgovarajuće izvješće.

Rezultate ispitivanja mjerila u ispitno izvješće
upisuje mjeritelj. Obrasci izvješća dani su kao privici pojedinih naputaka o
ispitivanju određene vrste mjerila.

Tijekom provođenja postupka ovjeravanja o
zamijećenim mjeriteljski neispravnim mjerilima u uporabi ili neodgovarajućem
radu (prijava za ovjeru nepripremljenih mjerila, prijava neispravnih –
neistinitih podataka o vlasniku, mjerilu ili obavljenom poslu, nepostavljanje servisnih oznaka i sl.)
ovlaštenog servisa mora se sastaviti zapisnik koji se predaje nadležnom
rukovoditelju.

II.

Postupak ovjeravanja sastoji se od niza radnji
koje se provode ovim redoslijedom:

a) preuzimanje radnog naloga sa zahtjevom za
ovjeravanje;

b) provjera podataka iz zahtjeva s tipnim odobrenjima (službene oznake, tipovi i dr.);

c) prema potrebi pisanje putnog naloga, provjera
vozila te odlazak na mjesto ispitivanja;

d) utvrđivanje sljedećih uvjeta za ispravno
ispitivanje mjerila što se potvrđuje na radnom nalogu:

– uvjeti okoliša i pripremljenosti mjerila
propisanih odgovarajućim Naputkom i Pravilnikom o mjeriteljskim zahtjevima

– poznavanje podataka o vlasniku, mjerilu i
etalonskoj opremi određeni izvješćem

– usklađenost podataka iz zahtjeva s podacima na
mjerilu i tipnim odobrenjem

– mjeriteljska ispravnost etalonske opreme.

Nezadovoljavanje uvjeta koji se ne mogu
otkloniti opisuju se u napomeni, a ispitivanje i ovjera se ne provode;

e) provedba postupka ispitivanja prema
Pravilniku o mjeriteljskim zahtjevima i napucima za ispitivanje ispitivanog
tipa mjerila obavlja se na sljedeći način:

– mjerilo koje je udovoljilo propisanim
mjeriteljskim zahtjevima ovjerava se važećim ovjernim
oznakama i na poseban zahtjev imatelja mjerila ili podnositelja zahtjeva izdaje
se ovjernica o udovoljavanju mjeriteljskim
zahtjevima;

– mjerilo koje nije udovoljilo propisanim
mjeriteljskim zahtjevima dobiva oznaku uskrate ovjere ili se pri ponovnoj
ovjeri skida (poništava) postojeći ovjerni žig, a na
zahtjev imatelja mjerila ili podnositelja zahtjeva kojemu je uskraćena ovjera
izdaje se rješenje o uskrati;

f) pisanje izvješća i unošenje podataka o
ovjeravanju u radni nalog s mogućim napomenama opisanih u članku 1. stavak 5;

g) pisanje obračuna troškova ovjeravanja kao
potvrdu obavljenog posla koji potpisuje podnositelj zahtjeva odnosno zastupnik
podnositelja;

h) sastavljanje, pisanje i izdavanje ostalih dokumenata
prema važećoj naredbi o ovjernim oznakama;

i) proslijeđivanje
podataka o ovjeravanju za uvođenje u bazu podataka;

j) proslijeđivanje
radnog naloga sa zahtjevom i obračunom u računovodstvo, a kopiju radnog naloga
i pripadajuća izvješća mjeritelj čuva u osobnoj arhivi.

III.

Ovaj Naputak stupa na snagu danom objave u
»Narodnim novinama«.

Klasa: 011-02/06-07/11

Urbroj: 558-06/14-06-1

Zagreb, 23. siječnja 2006.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

![](dodatni/353106.gif)
![](dodatni/353107.gif)

![](dodatni/353108.gif)

Naputak, NN 11/2006-291